L'alcalde de Llíria es reunix amb el secretari general d'UGT-PV
10 de Gener de 2017

Manolo Civera i Ismael Sáez tracen un marc de col·laboració i treball conjunt amb tots els agents socials per l'ocupació

(10 gen. 2017).- En els plans d'explorar totes les possibles millores a realitzar en l'ocupabilitat dels ciutadans de Llíria, l'alcalde Manolo Civera es va reunir amb el secretari general d'UGT-PV, Ismael Sáez, i amb qui ocupara fins al 2009 el mateix càrrec, Rafael Recuenco.

Va ser una trobada més amb les que l'Ajuntament de Llíria tracta d'implicar a tots els agents socials i institucions responsables a trobar els mecanismes i les millors solucions que es traduïsquen en una creació d'ocupació real i de qualitat.

Entre les accions posades en marxa en este sentit cal destacar l'aposta per donar viabilitat al polígon de Carrasses i l'arribada de noves empreses, la busca de solucions a les millores necessàries reivindicades durant anys en els polígons industrials de Rascanya i el Collaico, les negociacions per desbloquejar la paràlisi de la zona terciària ST1, mantindre un estat obert de relació amb les empreses existents, el desenvolupament recent del programa Inserta, el projecte Simbiotic, o la commemoració el passat any a Llíria, junt amb el SERVEF, del 30 aniversari de les escoles taller i cases d'oficis.

“En tot este camí hem d'aconseguir la implicació de tots els agents socials i on el paper dels sindicats també ha de ser fonamental”, va declarar l'alcalde Manolo Civera.